Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 1997. évi LXXX. törvény (Tbj.) szabályozza.
Paragraph Index: 721

1997. évi LXXX. törvény (Tbj.) szabályozza. E törvény 5. § (1) bekezdés g) pontja alapján biztosított az is, aki felhasználási szerződés alapján személyesen munkát végez és az e tevékenységéből származó, tárgyhavi járulékalapot képező jövedelme eléri a tárgyhónapot megelőző hónap első napján érvényes minimálbér havi összegének 30%-át, illetőleg naptári napokra annak harmincad részét. E szabályozás célja alapvetően annak a kormányzati szándéknak a megvalósítása volt, hogy a társadalombiztosítási 1999/79/II. szám járulékfizetésben minél szélesebb körben érvényesüljön a közteherviselés. A törvényi szabályozás végrehajtási rendelete [195/1997. (XI. 5.) Korm. rendelet 3—4. §-a] ugyanakkor messzemenően kezeli a szerzői jogvédelem alá tartozó tevékenységből származó jövedelmek sajátosságait. A rendelet alapján felhasználási szerződés esetén a járulékalap megállapításakor a felhasználási szerződés szerinti személyes munkavégzés díjazását kell figyelembe venni. A szerzői jogról szóló 1969. évi III. törvény szerinti vagyoni jog felhasználásának ellenértékeként kifizetett díj pedig nem képez járulékalapot. A fenti szabályozás tehát érvényesíti a szerzői jogvédelem alá tartozó tevékenységet folytatók érdekeit. A kormányrendelet előkészítésekor a Pénzügyminisztériumnál folyó egyeztetésről készült emlékeztető szerint a Magyar Alkotóművészek Országos Egyesülete elnöke a fenti szabályozással egyetértett.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes